ธปท.แนะกลยุทธ์ ธุรกิจใต้รับมือปัจจัยลบ
ธนาคารแห่งประเทศไทย สำนักงานภาคใต้ ออกรายงานเศรษฐกิจภาคใต้ในปี 2558 ระบุว่า ปี 2558 เศรษฐกิจภาคใต้ยังมีแรงส่งที่ทำให้เศรษฐกิจขยายตัวได้ โดยมีเครื่องยนต์ขับเคลื่อนหลักที่คล้ายกับภาพรวมของประเทศ ได้แก่ ภาคการท่องเที่ยวและการใช้จ่ายภาครัฐ ซึ่งเครื่องยนต์แรกคือ ภาคการท่องเที่ยวที่คึกคัก สะท้อนจากจำนวนนักท่องเที่ยวต่างชาติผ่านตรวจคนเข้าเมืองภาคใต้ที่เพิ่มขึ้นจากปีก่อนหน้าถึง 24% ตามการเพิ่มขึ้นของจำนวนนักท่องเที่ยวชาวมาเลย์และจีน แม้ว่าภาคการท่องเที่ยวจะมิใช่พระเอกหน้าใหม่แต่แรงหนุนยังแข็งแกร่งต่อเนื่อง มีส่วนช่วยพยุงเศรษฐกิจภาคใต้ได้ดี เครื่องยนต์ถัดมาคือ การใช้จ่ายภาครัฐที่ทยอยเบิกจ่ายได้ดี โดยเฉพาะรายจ่ายลงทุนที่สูงกว่าปีก่อนหน้ากว่า 32% ส่วนใหญ่เป็นการลงทุนในโครงการด้านคมนาคมและชลประทาน
28 ม.ค. 2559

ธนาคารแห่งประเทศไทย สำนักงานภาคใต้ ออกรายงานเศรษฐกิจภาคใต้ในปี 2558 ระบุว่า ปี 2558 เศรษฐกิจภาคใต้ยังมีแรงส่งที่ทำให้เศรษฐกิจขยายตัวได้ โดยมีเครื่องยนต์ขับเคลื่อนหลักที่คล้ายกับภาพรวมของประเทศ ได้แก่ ภาคการท่องเที่ยวและการใช้จ่ายภาครัฐ ซึ่งเครื่องยนต์แรกคือ ภาคการท่องเที่ยวที่คึกคัก สะท้อนจากจำนวนนักท่องเที่ยวต่างชาติผ่านตรวจคนเข้าเมืองภาคใต้ที่เพิ่มขึ้นจากปีก่อนหน้าถึง 24% ตามการเพิ่มขึ้นของจำนวนนักท่องเที่ยวชาวมาเลย์และจีน แม้ว่าภาคการท่องเที่ยวจะมิใช่พระเอกหน้าใหม่แต่แรงหนุนยังแข็งแกร่งต่อเนื่อง มีส่วนช่วยพยุงเศรษฐกิจภาคใต้ได้ดี เครื่องยนต์ถัดมาคือ การใช้จ่ายภาครัฐที่ทยอยเบิกจ่ายได้ดี โดยเฉพาะรายจ่ายลงทุนที่สูงกว่าปีก่อนหน้ากว่า 32% ส่วนใหญ่เป็นการลงทุนในโครงการด้านคมนาคมและชลประทาน
การบริโภคภาคเอกชนเป็นเครื่องยนต์อีกตัวที่เริ่มกลับมามีเรี่ยวแรงในปี 2558 หลังจากที่เครื่องยนต์แผ่วลงมากในปีก่อนหน้า โดยเริ่มเห็นการใช้จ่ายในสินค้าไม่คงทนเพื่อใช้อุปโภคบริโภค ส่วนหนึ่งเป็นผลจากการทำการตลาดเพื่อกระตุ้นยอดขายในห้างสรรพสินค้าต่างๆ และได้รับอานิสงส์จากการท่องเที่ยวที่เติบโต ทำให้การใช้จ่ายในหมวดบริการยังคงคึกคัก ขณะที่การใช้จ่ายในสินค้าคงทน อาทิ รถยนต์ยังคงเงียบเหงาตามกำลังซื้อที่อ่อนแรง โดยเฉพาะรายได้ครัวเรือนเกษตรกร ซึ่งเป็นประชากรกลุ่มหลักของภาคใต้หดตัวจากปีก่อนถึง 15% แม้ว่าในปีนี้ปริมาณผลผลิตใกล้เคียงกับปีก่อนหน้า แต่ราคาสินค้าเกษตรที่ได้รับแรงกดดันสูงจากปัจจัยภายนอกทั้งราคาสินค้าโภคภัณฑ์โลกและเศรษฐกิจคู่ค้าหลักชะลอตัว ทำให้ราคายางและปาล์มนํ้ามัน ซึ่งเป็นสินค้าเกษตรสำคัญของภาคตกต่ำ รวมทั้งการส่งออก
นอกจากนี้ การผลิตในภาคอุตสาหกรรมซึ่งส่วนใหญ่เป็นสินค้าเกษตรแปรรูปได้รับผลกระทบตามไปด้วย จากเศรษฐกิจที่ยังคงมีปัจจัยลบฉุดรั้ง ทำให้ผู้ประกอบการยังชะลอการลงทุนเพื่อรอดูสถานการณ์ทางเศรษฐกิจ โดยเฉพาะภาคอสังหาริมทรัพย์ที่ซบเซาในช่วงที่ผ่านมา
สำหรับปี 2559 คาดว่าเศรษฐกิจภาคใต้จะยังขยายตัวได้ แต่แรงขับเคลื่อนจะยังคงจำกัดอยู่บางภาคส่วนเศรษฐกิจ กล่าวคือ แรงส่งสำคัญยังคงมาจากการใช้จ่ายในงบลงทุนของภาครัฐ การเดินหน้าโครงการสำคัญ อย่างเช่น เขตเศรษฐกิจพิเศษและมาตรการกระตุ้นเศรษฐกิจที่คาดว่าจะกระตุ้นให้เครื่องยนต์เศรษฐกิจตัวอื่นเดินหน้าได้ ผ่านการสร้างความเชื่อมั่นให้เกิดการลงทุนภาคเอกชนและมีการใช้จ่ายเพื่อบริโภคเพิ่มขึ้น ประกอบกับแรงส่งจากภาคการท่องเที่ยว ที่คาดว่าจะยังคงขยายตัว แม้จะชะลอความร้อนแรงไปบ้าง เนื่องจากมีการขยายตัวสูงแล้วในช่วงก่อนหน้า อย่างไรก็ตาม ภาคเศรษฐกิจอื่น ทั้งภาคเกษตร ภาคการส่งออก และภาคการผลิต ยังคงต้องประคองตัวจากปัจจัยเสี่ยงต่อเศรษฐกิจด้านลบที่มีความไม่แน่นอนอยู่มาก ได้แก่ 1) การชะลอตัวเศรษฐกิจจีนและเอเชีย ซึ่งเป็นคู่ค้าหลักในการส่งออกยางพาราของภาคใต้ 2) ราคาน้ำมันในตลาดโลก ซึ่งใช้เป็นวัตถุดิบผลิตยางสังเคราะห์มีแนวโน้มอยู่ในระดับต่ำเป็นเวลานานจากอุปทานล้นตลาด ยังมีผลกดดันราคายางพาราให้อยู่ในระดับต่ำ 3) ความผันผวนในตลาดการเงินโลก ซึ่งอาจกระทบต่อความไม่แน่นอนในอัตราแลกเปลี่ยนและตลาดล่วงหน้าสินค้าโภคภัณฑ์ 4) ภัยแล้ง ที่คาดว่าจะส่งผลกระทบต่อผลผลิตเกษตรภาคใต้
การปรับตัวในช่วงเศรษฐกิจเผชิญปัจจัยลบด้วยแนวคิด “3D1R”
การปรับตัวในยามที่เศรษฐกิจเผชิญปัจจัยลบเป็นสิ่งจำเป็น ต้องยอมรับว่าทิศทางการฟื้นตัวเศรษฐกิจภาคใต้ยังไม่ทั่วถึงในทุกภาคเศรษฐกิจและภาคใต้เผชิญปัจจัยเสี่ยงด้านลบอีกมาก ดังนั้นการปรับตัวเพื่อรับมือจึงเป็นสิ่งสำคัญในการประคองตัวภายใต้ความผันผวน ซึ่งสามารถประยุกต์ใช้แนวคิด “3D1R” ในธุรกิจ ที่ประกอบด้วย 1.Demand การเข้าใจความต้องการลูกค้าอย่างแท้จริง เพื่อค้นหาสินค้าบริการที่ตรงใจลูกค้า 2.Develop การพัฒนาธุรกิจอย่างต่อเนื่อง ทั้งกระบวนการผลิต การดำเนินงานและผลิตภัณฑ์ให้ความสาคัญกับ R&amp;D (Research &amp; Development) และนวัตกรรม (Innovation) เพื่อพัฒนาสินค้าและบริการให้ดียิ่งขึ้น 3. Digital การประยุกต์ใช้ดิจิทัลในธุรกิจเพื่อเพิ่มประสิทธิภาพและสร้างโอกาสทางการตลาด 4. Risk Management การรู้เท่าทันความเสี่ยงทางธุรกิจและบริหารจัดการอย่างเหมาะสม อาทิ การบริหารความเสี่ยงอัตราแลกเปลี่ยนสำหรับผู้นำเข้าส่งออก เป็นต้น &amp;O5532;
หมายเหตุ**บทความนี้เป็นข้อคิดเห็นส่วนบุคคล จึงไม่จำเป็นต้องสอดคล้องกับความเห็นของธนาคารแห่งประเทศไทย